CELEX: 62019TN0495
Language: sk
Date: 2019-07-08 00:00:00
Title: Vec T-495/19: Žaloba podaná 8. júla 2019 — Rumunsko/Komisia

26.8.2019   
            
            
               SK
            
            
               Úradný vestník Európskej únie
            
            
               C 288/64
            
         
      Žaloba podaná 8. júla 2019 — Rumunsko/Komisia
      (Vec T-495/19)
      (2019/C 288/79)
      Jazyk konania: rumunčina
      
         Účastníci konania
      
      
         Žalobca: Rumunsko (v zastúpení: C. Canțăr, E. Gane a R. Hațieganu, splnomocnení zástupcovia)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Komisie (EÚ) 2019/721 z 30. apríla 2019 o navrhovanej iniciatíve občanov s názvom „Kohézna politika pre rovnosť regiónov a udržateľnosť regionálnych kultúr“,
               
            
                  —
               
               
                  uložil Komisii povinnosť nahradiť trova konania.
               
            
         Dôvody a hlavné tvrdenia
      
      Žalobca na podporu svojej žaloby uvádza dva žalobné dôvody.
      
                  1.
               
               
                  Prvý žalobný dôvod sa zakladá na porušení článku 4 ods. 2 písm. b) nariadenia Európskeho parlamentu a Rady (EÚ) č. 211/2011 zo 16. februára 2011 o iniciatíve občanov z hľadiska právomocí Únie, ktoré jej priznávajú Zmluvy
                  
                              —
                           
                           
                              Rumunsko zastáva názor, že Zmluvách sa nenachádza právny základ, ktorý by dovoľoval Komisii predložiť návrh právneho aktu Únie v zmysle uvedenom organizátormi navrhovanej iniciatívy s názvom „Kohézna politika pre rovnosť regiónov a udržateľnosť regionálnych kultúr“. Uvedená navrhovaná iniciatíva zjavne nespadá do rozsahu právomocí Komisie spočívajúcich v predložení návrhu právneho aktu Únie na účely vykonania Zmlúv a nespĺňa podmienky stanovené v článku 4 ods. 2 písm. b) nariadenia č. 211/2011.
                           
                        
            
                  2.
               
               
                  Druhý žalobný dôvod sa zakladá na porušení povinnosti odôvodnenia stanovenej v článku 296 druhom odseku ZFEÚ
                  
                              —
                           
                           
                              Rumunsko sa domnieva, že povinnosť odôvodnenia stanovená v článku 296 druhom odseku ZFEÚ sa nemôže obmedzovať na to, že organizátori budú informovaní iba o skutočnostiach stanovených v článku 4 ods. 3 nariadenia č. 211/2011, a to o dôvodoch zamietnutia registrácie a všetkých dostupných opravných prostriedkoch.
                           
                        
                              —
                           
                           
                              Rumunsko v tejto súvislosti usudzuje, že odôvodnenie rozhodnutia 2019/721 je zjavne nedostatočné. Zjavne nedostatočné odôvodnenie môže svojou povahou brániť dotknutým osobám dozvedieť sa o dôvodoch registrácie navrhovanej iniciatívy a v dôsledku toho konať a Všeobecnému súdu preskúmať zákonnosť tohto rozhodnutia.